Gedagte vir die dag: God voorsien vir sy volkFoto: Reint Dykema Lees: Nehemia 9:16-24 U het u goeie Gees gegee om hulle te onderrig, U het u manna nie van hulle teruggehou nie, U het vir hulle water gegee vir hulle dors. Veertig jaar lank het U vir hulle gesorg, hulle het niks kortgekom in die woestyn nie. Hulle klere het nie verslyt nie, hulle voete het nie geswel nie. (Nehemia 9:20-21) Nadat Nehemia die mure om Jerusalem herbou het, roep hy die volk bymekaar vir ’n geskiedenisles. Hy vertel hulle haarfyn hoe God jare lank vir sy volk gesorg het tydens hulle woestynreis. Bedags het Hy vir hulle van skaduwee voorsien met ’n wolkkolom en snags vir hulle lig gegee deur ’n vuurkolom. Hulle het niks kortgekom nie. Hulle was gesond, God het vir hulle manna gegee, kwartels en water net wanneer hulle dit nodig gehad het. Selfs hulle klere het nie verslyt nie. Tog was die volk nie tevrede nie. Hulle het so om Moses se ore geneul dat hy later moedeloos was. Alhoewel die storie vir ons bra ondankbaar klink, doen ons dikwels dieselfde. In plaas daarvan dat ons bly is oor God se voorsiening in ons lewe, vergelyk ons ons met mense wat meer as ons het, en in die proses raak ons net so ondankbaar soos die klomp Israeliete. Dink gerus terug aan al die kere in die verlede toe God jou versorg het, vir jou voorsien het, en wees dankbaar. Loof Hom vir sy belofte dat Hy ook in die toekoms in jou behoeftes sal voorsien soos wat Hy dit vir sy volk gedoen het. Here, as ek terugkyk, is daar so baie kere dat U vir my voorsien het. Baie dankie daarvoor! Vergewe my asseblief dat ek dikwels ontevrede was en maak my opreg dankbaar. Amen.